  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Кезысь «Леспромхоз» лулчеберет юртэз тупатъям бере усьтӥзы. Ужъёсты «Огъя Россия» партилэн «Культура малой Родины» программаез улсын быдэстӥзы. Со сярысь улосвыл тӧролэн но кивалтэтлэн пресс-службаез ивортӥз. Ужъюртысь кабинетъёсысь вӧлдэстъёсты но борддоръёсты воштӥзы, юртлэсь вылзэ облицевать каризы, пырон интыез радъязы. Лулчеберет юртэз усьтонэ Удмуртиысь лулчеберетъя министр Владимир Соловьёв, Кез ёрослэн тӧроез Иван Богданов, ёрос администрациысь лулчеберетъя, туризмъя, спортъя но егитъёсын ужанъя ёзэтэн кивалтӥсь Вероника Трефилова пыриськизы. Ужрадын куноосты капчи но ӟеч мылкыдо Петрушка пумитаз – ужъюрт туэ «Петрушкины представления для нашего поколения» (0+) ӵектосэз быдэстэ, со Азьмуртлэн лулчеберет кичӧлтонъёсъя фондэзлэсь юрттэт басьтӥз. Лулчеберет юртын 14 огазеяськонъёс ужало, отчы 400-лэсь трос адями пыриське. Тодэ вайытом, 2023-тӥ арын «Огъя Россия» партилэн «Культура малой родины» ӵектосэзъя Удмуртиын 28 лулчеберет юртъёсты выльдозы. Та дырлы Вавож, Юкаменск, Сарапул, Ува, Дэбес ёросъёсын тупатъян ужъёсты быдэстӥзы ни. Озьы ик ӵектос улсын муниципал лулчеберет юртъёслэсь материально-технической базазэз выльдо, музейёсы, театръёсы, лыдӟетъюртъёсы кулэ тӥрлык басьто. Можга ёросысь лулчеберет юртэ сценалы выль тыл арбериос пуктӥзы, Якшур-Бӧдьяысь но Сьӧлтаысь лулчеберет юртъёсы выль тӥрлык басьтӥзы. Тегъёс: Лулчеберет тупатъянужъёс Кез Удмуртия  